[{"text_idx": "#000005", "text": "Valitsus on to\u0303ena\u0308oliselt sel na\u0308dalal otsustamas Tootsi tuulepargi u\u0308leandmist loodava a\u0308riu\u0308hinguna Eesti Energia omandusest selle tu\u0308tarettevo\u0303ttele, bo\u0308rsile pu\u0308rgivale Enefit Green AS-ile. Tuulepargi u\u0308leandmise eesma\u0308rk on to\u0303sta Enefit Greeni va\u0308a\u0308rtust bo\u0308rsileminekuks ja sa\u0308ilitada tuulepargile taastuvenergia toetuse saamise o\u0303igus vanast toetusskeemist, mis so\u0303ltub Eleringi otsusest."}, {"text_idx": "#000006", "text": "Eesti Energia no\u0303ukogu otsustas 22. aprillil kiita heaks Tootsi tuulepargi u\u0308leandmise Enefit Greenile ja anda no\u0303usolek Eesti Energia jagunemiseks eraldumise teel. Tootsi tuulepark la\u0308heb mitterahaliseks sissemakseks Enefit Greeni aktsiakapitali suurendamiseks, et to\u0303sta bo\u0308rsile pu\u0308rgiva taastuvenergiaettevo\u0303tte va\u0308a\u0308rtust ja tagada taastuvenergiatoetus vanast toetusskeemist. Viimane so\u0303ltub aga Eleringi otsusest."}, {"text_idx": "#000009", "text": "Tootsi Windpark OU\u0308 osakapitali suuruseks ma\u0308a\u0308ratakse 24 500 eurot. Kuna osakapital on alla 25 000 euro, siis see audiitori seisukohta mitterahalise sissemakse va\u0308a\u0308rtuse piisavuse kohta ei vaja."}, {"text_idx": "#000010", "text": "Jagunemiskava alusel la\u0308heb u\u0308le Totosi tuulepargi ka\u0308itis koos kinnistul asuvate ehitiste, lepingute, to\u0308o\u0308tajate ja muu varaga, nagu tuulepargi rajamisega seotud keskkonnauuringud, ekspertiisid, projektid, ehitusload ja muu dokumentatsioon. Samuti omandab loodav a\u0308riu\u0308hing o\u0303iguse saada taastuvenergia toetust, juhul kui Elering selle a\u0308ra kinnitab."}, {"text_idx": "#000012", "text": "EE ja\u0308tkas Tootsi tuulepargi hoidmist oma portfellis kogu arendusto\u0308o\u0308 jooksul, sest pelgas, et kui keset projekti juriidilist keha vahetada, ei ole see enam toetusko\u0303lblik. Euroopa Komisjoni riigiabi reeglite ja\u0308rgi on o\u0303igus saada toetust vana toetusskeemi alusel juhul, kui to\u0308o\u0308dega on alustatud enne 2016. aasta lo\u0303ppu. Et tingimustele vastata, omandas ka tuulepargi aluse maa enampakkumisel nimelt EE."}, {"text_idx": "#000013", "text": "EE tu\u0308tarettevo\u0303tte Enefit Greeni bo\u0308rsile minekut on juba pikalt ette valmistatud, kuid 2017. aastal alanud kohtuvaidlused Tootsi tuulepargi vo\u0303o\u0303randamisel hoidsid seda plaani pikalt kinni. Selle aasta alguses oli EE juhtkond valmis juba bo\u0308rsileminekuga edasi liikuma ja korraldama valitsuses kohtumisi investoritega, ent siis tuli peale koroonaviiruse puhang, mis seadis nii liikumispiirangud kui ka to\u0303i kaasa languse kapitaliturgudel. See lu\u0308kkas plaani taas edasi. Uuendatud ajakava ja\u0308rgi on IPO kavandatud selle aasta kolmandasse kvartalisse, ent kava so\u0303ltub mo\u0303istagi taas vo\u0303imalikust koroonapandeemiast."}, {"text_idx": "#000014", "text": "Selleks, et Tootsi tuulepark oleks osa Enefit Greeni IPO-st ehk to\u0303staks taastuvenergia ettevo\u0303tte va\u0308a\u0308rtust tulevaste aktsiona\u0308ride silmis, on vaja selle ka\u0308itis ettevo\u0303ttele u\u0308le anda. Varade u\u0308leandmine jagunemise teel valiti seeto\u0303ttu, et oleks o\u0303iguslikult ko\u0303ige va\u0308hem vaieldaval viisil tagatud ka taastuvenergiatoetuse u\u0308leminek uuele juriidilisele kehale."}, {"text_idx": "#000015", "text": "Euroopa Komisjoni riigiabi reeglite ja\u0308rgi on senine seisukoht, et Eesti Energia ja Enefit Green moodustavad u\u0308he majandusu\u0308ksuse. U\u0308ldreeglina ei too u\u0308he majandusu\u0308ksuse sisesed u\u0308mberkorraldused kaasa riigiabio\u0303iguslikke kaalutlusi. Samas on komisjoni suunised selles ku\u0308simuses ebaselged ning viitavad, et ka kontsernisiseste toimingute ja tehingute korral tuleks riigiabi reeglitega arvestada, to\u0303devad rahandusministeeriumi analu\u0308u\u0308tikud."}, {"text_idx": "#000016", "text": "Rahandusministeeriumi hinnangul ei ole kavandataval juhul tegemist riigiabi andmisega, sest Tootsi tuulepargi u\u0308leandmisel on tegemist tehinguga, mida teeks ka erainvestor sarnases olukorras. Seeto\u0303ttu pole tegemist ei eelise andmise ega sellega koos ka riigiabiga. Eesti Energia omab sada protsenti Enefit Greeni aktsiatest. Nii ei muutu vara va\u0308a\u0308rtus majanduslikult so\u0303ltumata sellest, kui palju suureneb Enefit Greeni omakapital kontsernisisese u\u0308mberkorralduse raames. Olukord ja hinnang vo\u0303iks ministeeriumi hinnangul olla teoreetiliselt erinev, kui Tootsi tuulepargi projekti ka\u0308itise u\u0308leandmise ja\u0308rel oleks Enefit Greeni va\u0308a\u0308rtus va\u0308iksem kui Tootsi tuulepargi projekti ka\u0308itise ja Enefit Greeni va\u0308a\u0308rtus eraldiseisvalt vo\u0303i kui Enefit Green oleks majanduslikes raskustes."}, {"text_idx": "#000017", "text": "Tootsi tuulepargi ka\u0308itise jagunemisel puudub mo\u0303ju EE kontserni finantsna\u0308itajatele, kuna tehing teostatakse kontsernisiseselt ning tehingud on mitterahalised. Seega puudub ka otsene finantsmo\u0303ju riigieelarvele, sest jagunemistehinguga ei kaasne EE kontsernis ta\u0308iendavaid tulusid vo\u0303i rahavooge ega muutu ka EE dividendivo\u0303imekus."}, {"text_idx": "#000018", "text": "Ku\u0308ll aga on Tootsi tuulepargi u\u0308leandmisel oluline mo\u0303ju Enefit Greeni hinnangulisele va\u0308a\u0308rtusele aktsiate avaliku pakkumisel: koos Tootsi tuulepargiga, millele Eleringi kui po\u0303hivo\u0303rguettevo\u0303tja positiivse otsuse korral on tagatud taastuvenergiatoetus, on Enefit Greeni aktsiate va\u0308a\u0308rtus hinnanguliselt saja miljoni euro vo\u0303rra suurem kui ilma o\u0303iguseta toetusele. Kui eeldada, et IPO raames pakutakse avalikkusele kuni 49 protsendi suurust osalust, on Tootsi tuulepargi ka\u0308itise u\u0308leviimisel majanduslik mo\u0303ju EE-le ligikaudu 49 miljonit eurot, mille vo\u0303rra suureneb mu\u0308u\u0308davate aktsiate va\u0308a\u0308rtus."}, {"text_idx": "#000019", "text": "Tootsi tuulepargi u\u0308leandmisega tegi EE algust ta\u0308navu aprillis, kui riigifirma no\u0303ukogu otsustas jagunemise eraldumise teel. Enne Enefit Greenile u\u0308leandmist on aga vaja saada Eleringilt eelotsust taastuvenergiatoetuse u\u0308lemineku kohta. Eelotsusest pa\u0308risotsuseni kulub 90 pa\u0308eva, mille jooksul saaks u\u0308leandmise protseduurid a\u0308ra teha ja hanked va\u0308lja kuulutada, et aasta lo\u0303pus investeerimisotsus a\u0308ra teha ning ehitusega alustada. Tootsi tuulepark peaks valmima 2023. aasta alguses."}, {"text_idx": "#000020", "text": "Komisjon na\u0308eb ette Euroopa meretuuleparkide vo\u0303imsuse kiire kasvu"}, {"text_idx": "#000021", "text": "Tootsi tuulepargi rajamist takistab haruldase must-toonekure pesa"}, {"text_idx": "#000022", "text": "Euroopa meretuulepargid tasuvad end peagi riigitoetusteta a\u0308ra"}, {"text_idx": "#000023", "text": "Taastuvelektri toodang EL-is u\u0308letas esmakordselt fossiilelektri koguse"}, {"text_idx": "#000024", "text": "Andres So\u0303najalg: energiamonopoli tagasitulek on ko\u0303igi kaotus"}, {"text_idx": "#000032", "text": "Purtse hiiema\u0308ele istutati hukkunud metsavendade ma\u0308lestuseks tamm"}, {"text_idx": "#000034", "text": "Saksa analu\u0308u\u0308tik ERR-ile: to\u0308o\u0308stuse energiatoetus poleks teiste suhtes o\u0303iglane"}]